b'\n_START_ARTICLE_\nCimitirul de onoare Pro Patria din Bucure\xc8\x99ti\n_START_SECTION_\nImplicarea Germaniei \xc3\xaen \xc3\xaentre\xc8\x9binerea cimitirului\n_START_PARAGRAPH_\nAmbasada Germaniei precizeaz\xc4\x83 pe situl s\xc4\x83u c\xc4\x83 Soldatenfriedhof "Pro Patria" (Cimitirul de osta\xc8\x99i "Pro Patria") este \xc3\xaentre\xc8\x9binut de Volksbund Deutsche Kriegsgr\xc3\xa4berf\xc3\xbcrsorge (Uniunea Popular\xc4\x83 pentru \xc3\xaentre\xc8\x9binerea mormintelor germanilor c\xc4\x83zu\xc8\x9bi \xc3\xaen r\xc4\x83zboaie), cu sprijinul Guvernului federal german. \xe2\x80\x9eUniunea Popular\xc4\x83 German\xc4\x83 pentru \xc3\x8engrijirea Mormintelor de R\xc4\x83zboi\xe2\x80\x9d este o asocia\xc8\x9bie de utilitate public\xc4\x83 aflat\xc4\x83 sub patronajul Pre\xc8\x99edintelui Germaniei, care a fost \xc3\xaenfiin\xc8\x9bat\xc4\x83 \xc3\xaen anul 1919 \xc8\x99i care se \xc3\xaengrije\xc8\x99te de \xc3\xaentre\xc8\x9binerea mormintelor a dou\xc4\x83 milioane de solda\xc8\x9bi situate \xc3\xaen 827 de cimitire din 45 de \xc8\x9b\xc4\x83ri._NEWLINE_Uniunea Popular\xc4\x83 German\xc4\x83 pentru \xc3\x8engrijirea Mormintelor de R\xc4\x83zboi precizeaz\xc4\x83 c\xc4\x83 \xc3\xaen cimitir sunt \xc3\xaenmorm\xc3\xa2nta\xc8\x9bi, \xc3\xaen morminte individuale \xc8\x99i \xc3\xaen dou\xc4\x83 cavouri, 2.292 militari germani c\xc4\x83zu\xc8\x9bi pe c\xc3\xa2mpul de lupt\xc4\x83 sau deceda\xc8\x9bi \xc3\xaen spitalele de linie din anul 1917. \xc3\x8en parcelele r\xc4\x83mase libere, \xc3\xaen morminte individuale \xc8\x99i \xc3\xaen dou\xc4\x83 morminte comune, au fost \xc3\xaenmorm\xc3\xa2nta\xc8\x9bi 1.616 militari germani c\xc4\x83zu\xc8\x9bi \xc3\xaen al Doilea R\xc4\x83zboi Mondial._NEWLINE_Dup\xc4\x83 al Doilea R\xc4\x83zboi Mondial, cimitirul a r\xc4\x83mas practic ne\xc3\xaengrijit. Ca urmare a unor \xc3\xaendelungi negocieri \xc3\xaentre Volksbund, Ministerul de Externe din Rom\xc3\xa2nia \xc8\x99i prim\xc4\x83ria Bucure\xc8\x99tiului, \xc3\xaen 1985 au \xc3\xaenceput lucr\xc4\x83rile de reabilitare, \xc3\xaencheiate \xc3\xaen 1986. Cu aceast\xc4\x83 ocazie, vechile cruci din lemn de stejar, \xc3\xaen majoritate c\xc4\x83zute la p\xc4\x83m\xc3\xa2nt, au fost \xc3\xaenlocuite cu altele din beton, pe care sunt prinse pl\xc4\x83ci metalice cu numele celui c\xc4\x83zut \xc8\x99i datele sale de identificare._NEWLINE_O alt\xc4\x83 serie de lucr\xc4\x83ri au fost \xc3\xaentreprinse \xc3\xaen 2008, c\xc3\xa2nd au fost preg\xc4\x83tite morminte pentru al\xc8\x9bi militari germani c\xc4\x83zu\xc8\x9bi \xc8\x99i \xc3\xaenhuma\xc8\x9bi \xc3\xaen al Doilea R\xc4\x83zboi Mondial \xc3\xaen localit\xc4\x83\xc8\x9bi din jurul Bucure\xc8\x99tiului, ce urmeaz\xc4\x83 a fi re\xc3\xaenhuma\xc8\x9bi aici \xc3\xaen anii urm\xc4\x83tori._NEWLINE_Dup\xc4\x83 ce a fost emis\xc4\x83 Legea nr. 170 din 4 noiembrie 1997 pentru ratificarea Acordului dintre Guvernul Rom\xc3\xa2niei \xc8\x99i Guvernul Republicii Federale Germania privind mormintele rom\xc3\xa2ne\xc8\x99ti de r\xc4\x83zboi din Republica Federal\xc4\x83 Germania \xc8\x99i mormintele germane de r\xc4\x83zboi din Rom\xc3\xa2nia, semnat la Bonn la 25 iunie 1996 \xc8\x99i publicat \xc3\xaen Monitorul Oficial nr. 303 din 6 noiembrie 1997, s-au pus bazele pentru activitatea actual\xc4\x83 a Volksbund, de \xc3\xaengrijirea a cimitirelor din Primul R\xc4\x83zboi Mondial \xc8\x99i de centralizare \xc3\xaen unele cimitire a mormintelor celor c\xc4\x83zu\xc8\x9bi \xc3\xaen al Doilea R\xc4\x83zboi Mondial, risipite prin \xc8\x9bar\xc4\x83. Deoarece \xc3\xaen circa 170 de localit\xc4\x83\xc8\x9bi de pe teritoriul Rom\xc3\xa2niei sunt \xc3\xaenhumate r\xc4\x83m\xc4\x83\xc8\x99i\xc8\x9bele a peste 90.000 de militari germani c\xc4\x83zu\xc8\x9bi \xc3\xaen ambele r\xc4\x83zboaie mondiale, Volksbund a \xc3\xaenceput lucr\xc4\x83rile de str\xc4\x83mutare \xc8\x99i centralizare a osemintele militarilor germani la Cimitirul de onoare Pro Patria din Bucure\xc8\x99ti, a celor c\xc4\x83zu\xc8\x9bi \xc3\xaen Moldova \xc3\xaen Cimitirul Eternitatea din Ia\xc8\x99i, unde a fost amenajat\xc4\x83 o mare parcel\xc4\x83 iar mormintele militarilor germani c\xc4\x83zu\xc8\x9bi \xc3\xaen Transilvania vor fi centralizate \xc3\xaen cimitirul din Cisn\xc4\x83die._NEWLINE_Autorit\xc4\x83\xc8\x9bile germane organizeaz\xc4\x83 anual o ceremonie \xc3\xaen Cimitirul de onoare Pro Patria, de Volkstrauertag (Ziua comemor\xc4\x83rii victimelor r\xc4\x83zboiului \xc8\x99i violen\xc8\x9bei), zi declarat\xc4\x83 s\xc4\x83rb\xc4\x83toare na\xc8\x9bional\xc4\x83 \xc3\xaen Germania. \xe2\x80\x9eZiua comemor\xc4\x83rii victimelor r\xc4\x83zboiului \xc8\x99i violen\xc8\x9bei\xe2\x80\x9d este o zi de comemorare a victimelor r\xc4\x83zboiului \xc8\x99i dictaturii, precum \xc8\x99i a solda\xc8\x9bilor armatei federale germane, c\xc4\x83zu\xc8\x9bi \xc3\xaen lupte.\n_START_SECTION_\nParcela eroilor bulgari\n_START_PARAGRAPH_\n\xc3\x8en aprilie 1935, din Cimitirul Eroilor de la B\xc4\x83l\xc4\x83ria (actualmente Valea Plopilor) au fost exhuma\xc8\x9bi 58 eroi bulgari \xc8\x99i au fost depu\xc8\x99i \xc3\xaen Cimitirul Pro Patria. \xc3\x8en prezent, \xc3\xaen parcela bulgar\xc4\x83 a cimitirului \xe2\x80\x9ePro Patria\xe2\x80\x9d sunt \xc3\xaenhuma\xc8\x9bi 162 de eroi bulgari. Dup\xc4\x83 ce parcela a fost reabilitat\xc4\x83 de o firm\xc4\x83 bulgar\xc4\x83, la 6 noiembrie 2005 a fost vizitat\xc4\x83 de pre\xc8\x99edintele Bulgariei, Gheorghi P\xc4\x83rvanov, pentru a asista la ceremonia de inaugurare a acestei parcele de onoare dedicate militarilor bulgari mor\xc8\x9bi pe teritoriul Rom\xc3\xa2niei \xc3\xaen Primul R\xc4\x83zboi Mondial. A fost prima vizit\xc4\x83 unui \xc8\x99ef de stat bulgar la cimitirul din Bucure\xc8\x99ti dup\xc4\x83 mai bine de 60 de ani._NEWLINE_Anual, de Ziua Armatei Republicii Bulgaria, care se s\xc4\x83rb\xc4\x83tore\xc8\x99te la 6 mai, o dat\xc4\x83 cu Ziua Sf\xc3\xa2ntului Gheorghe, patronul o\xc8\x99tirii, Ambasada Republicii Bulgaria \xc8\x99i Comunitatea \xe2\x80\x9eBratstvo\xe2\x80\x9d a bulgarilor din Rom\xc3\xa2nia depun coroane de flori la Monumentul Eroilor c\xc4\x83zu\xc8\x9bi pe teritoriul rom\xc3\xa2nesc, din Cimitirul \xe2\x80\x9ePro Patria" din Bucure\xc8\x99ti.'